«Илъэсым и цIыху»
«Илъэсым и цIыху-2013 гъэ» зэхьэзэхуэм пашэ щыхъуахэр щагъэлъэпIащ Налшык и Къэрал киноконцерт гъэлъэгъуапIэм. Абыхэм ехъуэхъуащ Дунейпсо Арткомитетым и вице-президент, республикэ зыбжанэм гъуазджэхэмкIэ щIыхь зиIэ я лэжьакIуэ Бейтыгъуэн Iэуес.
— Ди гуапэу ныщхьэбэ мы утыкум къитшэнущ цIыху пажэхэр. Ахэр мы зы илъэсым и закъуэкъым щыдгъэлъэпIэн хуейр, лъэпкъым, хэкум хуэлажьэ дэтхэнэми нэхъыбэ хуэфащэщ, — жиIащ Бейтыгъуэным. — ЗэрыфщIэщи, Дунейпсо Арткомитетым, IуэхущIапIэ зэмылIэужьыгъуэхэр щIыгъуу, гъэ къэс къызэрегъэпэщ мы зэпеуэр. Ар щокIуэкI нэгъуэщI республикэхэми къэралхэми. Псори зыхущIэкъур зыщ — къэралым и зыужьыныгъэм телажьэ, гурэ псэкIэ зи IэнатIэм пэрыт цIыху Iущхэм гулъытэ хуэщIынырщ, я Iуэхум тегъэгушхуэнырщ. Мыгъэрей зэхьэзэхуэм ди республикэм къыщыхэжаныкIахэм ехъулIэныгъэ, узыншагъэ, дэрэжэгъуэ яIэну сохъуэхъу, Къэбэрдей-Балъкъэр щIыналъэри ефIакIуэ зэпыту щытыну си гуапэщ.
«Илъэсым и цIыху» хъуахэр утыкум гуп-гупурэ кърагъэблэгъащ. Ахэр: Бэджий Эдуард (Псыгуэнсу къуажэм и мэкъумэш-фермер IэнатIэм и Iэтащхьэ), Абазэхэ МуIэзин («Перфект А», Алътуд къуажэ), Къаныкъуэ Заур («Синдика-Щит»), Нэзэр Ксение («Мебель» тыкуэнхэм я унафэщI, хьэрычэтыщIэ нэхъыфI, «ПщIэмрэ щIыхьымрэ папщIэ» дыщэ орденыр зыхуагъэфэща), Шабаев Артур (КъБР-м мэкъумэшымкIэ щIыхь зиIэ и лэжьакIуэ), Уэсмэн Чэрим («Заря» ОАО, Прохладнэ район), Щомахуэ Беслъэн («Аспект Агро» ООО, Тэрч район, Опытнэ къуажэ), Къаныкъуэ Маритэ (Бахъсэн курыт еджапIэ №10-м и унафэщI, УФ-м цIыхубэм щIэныгъэ егъэгъуэтынымкIэ и отличник), Къардэн Аслъэн (хьэрычэтыщIэ, «Мадинэ» ООО-р къызэзыгъэпэща, Аргудан къуажэ), Хъурей Заурбэч («Стройиндустрия» IуэхущIапIэ, Налшык къалэ), Кудаев Хьэсэн («Балкария» къэфакIуэ гупым и художественнэ унафэщI), Щоджэн Мухьэмэд («Май Агросервис» ООО).
Пшыхьыр ягъэдэхащ ди уэрэджыIакIуэ пашэхэу Ташло Алий, Даур Иринэ, Сокъур Ольгэ сымэ, Шэшэн Республикэм и цIыхубэ, Осетие Ипщэм щIыхь зиIэ я артист Ясаев Магомед, сабий къэфакIуэ гупхэм.
«Илъэсым и цIыху» дунейпсо зэхьэзэхуэм мы гъэм щытекIуахэм къызэгъэпэщакIуэхэм псалъэ гуапэхэр хужаIащ, я IэщIагъэм хуэпэжу адэкIи лэжьэну ахэр къагъэгугъащ.
БАГЪЭТЫР Луизэ.
